JMTช่วงตักตวงกำไร
JMT จะเริ่มตักตวงผลกำไรเป็นกอบเป็นกำ ภายใต้ปัจจัยแวดล้อมที่ล้วนเอื้อต่อธุรกิจบริหารหนี้ โดยการต่อยอดไปธุรกิจใหม่ๆ ทั้งสินเชื่อบุคคล และทะเบียนรถยนต์ ไม่ได้สร้างความกังขาเลยถึงความสำเร็จที่รออยู่นับจากนี้
19 เม.ย. 2558

หลังจากการเบนเข็มธุรกิจไปสู่การรับซื้อหนี้มาบริหารอย่างจริงจัง โดยที่หนี้ดังกล่าวจะเริ่มสร้างกำไรอย่างมีนัยให้กับบริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) หรือ JMT ตั้งแต่ปี 2558 เป็นต้นไป ตามการเพิ่มขึ้นของมูลหนี้ที่ตัดต้นทุนไปครบแล้ว ขณะที่โอกาสการรับซื้อหนี้ใหม่ๆ เข้ามาบริหารยังรออยู่อีกมหาศาล ภายใต้ปัจจัยแวดล้อมที่เอื้ออำนวย จากการเพิ่มขึ้นของปริมาณหนี้เสียในกลุ่มสินเชื่อรายย่อยของสถาบันการเงินที่ผ่านมา
อีกทั้งการที่ พ.ร.บ.ทวงถามหนี้ที่จะมีผลบังคับใช้ในเร็วๆ นี้ มองเป็นโอกาสทางธุรกิจของ JMT เนื่องจากจะทำให้สถาบันการเงินต้องเพิ่มความระมัดระวังในการตามหนี้ โดยการส่งต่องานรับจ้างติดตามหนี้ให้แก่ JMT มากขึ้นในฐานะที่เป็นมืออาชีพในธุรกิจ
นอกจากนี้ จากประสบการณ์และความชำนาญที่บ่มเพาะมานานในธุรกิจบริหารหนี้ อีกทั้งเพื่อรองรับการเติบโตระยะยาว ทำให้ JMT ตัดสินใจต่อยอดเข้าสู่ธุรกิจให้สินเชื่อบุคคล ทะเบียนรถยนต์ และนาโนไฟแนนซ์ ซึ่งล้วนให้ผลตอบแทนสูง รวมไปถึงธุรกิจนายหน้ารับประกันภัยที่มีศักยภาพการทำกำไรสูงมากจากต้นทุนดำเนินการที่ต่ำโดยใช้เครือข่ายสาขาของ JMART กว่า 255 แห่งทั่วประเทศเป็นหัวหอกเพื่อรุกธุรกิจ
นี่อาจถึงเวลาของ JMT ที่จะเริ่มตักตวงผลกำไรเป็นกอบเป็นกำ ภายใต้ปัจจัยแวดล้อมที่ล้วนเอื้อต่อธุรกิจบริหารหนี้ โดยการต่อยอดไปธุรกิจใหม่ๆ ทั้งสินเชื่อบุคคล และทะเบียนรถยนต์ ไม่ได้สร้างความกังขาเลยถึงความสำเร็จที่รออยู่นับจากนี้
ส่วนผลการดำเนินงานสำหรับปี สิ้นสุดวันที่ 31 ธันวาคม 2557 บริษัทมีรายได้รวมขยับขึ้นมาอยู่ที่ 487.69 ล้านบาท จากงวดเดียวกันของปีก่อน 362.33 ล้านบาท เป็นผลมาจากรายได้จากการเรียกเก็บหนี้จากลูกหนี้ที่รับซื้อเพิ่มขึ้น ส่งผลให้บริษัทมีกำไรขยับขึ้นมาอยู่ที่ 120.61 ล้านบาท หรือ 0.40 บาทต่อหุ้น จากงวดเดียวกันของปีก่อน 75.08 ล้านบาท หรือ 0.25 บาทต่อหุ้น
ในขณะที่นักวิเคราะห์ บล.เอเซีย พลัส มองว่า ด้วยศักยภาพการเติบโตของธุรกิจในระยะยาวที่เป็นไปในเชิงรุก จึงแนะนำ “ซื้อ” กำหนดมูลค่าพื้นฐานปี 2558 เท่ากับ 24.50 บาท
 …
 
ผู้ถือหุ้นรายใหญ่
1. บริษัท เจ มาร์ท จำกัด (มหาชน) 224,999,800 หุ้น 75.00%
2. นางวราณี เสรีวิวัฒนา 6,661,500 หุ้น 2.22%
3. นางวันทนีย์ เพชรโลหะกุล 3,776,100 หุ้น 1.26%
4. น.พ.สมชาย คุปต์นิรัติศัยกุล 3,546,400 หุ้น 1.18%
5. น.พ.สมชาติ คุปต์นิรัติศัยกุล 3,030,000 หุ้น 1.01%
 
รายชื่อกรรมการ
1.นายอดิศักดิ์ สุขุมวิทยา ประธานกรรมการ
2.น.ส.ยุวดี พงษ์อัชฌา กรรมการ
3.นายปิยะ พงษ์อัชฌา กรรมการ
4.น.ส.ลัดดา วรุณธารากุล กรรมการ
5.นายเริงชัย อิงคภากร กรรมการอิสระ